Eenjarige verdrink in swembadArgieffoto Paramedici het Woensdagmiddag tevergeefs langer as ŉ uur gepoog om ŉ eenjarige dogtertjie se lewe te red wat in ŉ swembad by ŉ huis verdrink het. Chris Botha, woordvoerder van Netcare 911, het gesê die voorval het omstreeks 17:30 by ŉ huis in Russell Ridgeweg in Gillitts, wes van Pinetown in KwaZulu-Natal, plaasgevind. “Paramedici is deur beamptes van South African Community Action Network (SA CAN) na die toneel ontbied nadat die 14 maande oue baba in die swembad geval het. Sy is deur familielede gevind en uit die water gehaal en hulle het dadelik begin om noodhulp toe te pas,” het Botha gesê. Paramedici het by die toneel opgedaag, by die omstanders oorgeneem en probeer om haar by te bring. ŉ Plaaslike traumadokter het later ook aangesluit en bygestaan. “Ten spyte van almal se volgehoue pogings kon die kind nie bygebring word nie en is sy omstreeks 19:00 dood verklaar.”